SKE พุ่งกระฉูด 10% ลุ้นผลงาน H2/63 หื้นตัวเด่น-ฟากราคายังต่ำบุ๊ก
SKE พุ่งกระฉูด 10% ลุ้นผลงาน H2/63 หื้นตัวเด่น-ฟากราคายังต่ำบุ๊ก
20 พ.ย. 2563

ผู้สื่อข่าวรายงานว่า บริษัท สากล เอนเนอยี จำกัด (มหาชน) หรือ SKE ณ เวลา 15.53 น. อยู่ที่ระดับ 0.55 บาท บวก 0.05 บาท หรือ 10.00% ด้วยมูลค่าซื้อขาย 13.32 ล้านบาท ขณะที่ราคาหุ้นต่ำกว่ามูลค่าหุ้นทางบัญชีที่ระดับ 0.99 บาท

โดยก่อนหน้านายจักรพงส์ สุเมธโชติเมธา กรรมการผู้จัดการใหญ่ บริษัท สากล เอนเนอยี จำกัด (มหาชน) หรือ SKE เปิดเผยว่า บริษัทคาดรายได้ปีนี้จะเติบโตไม่ต่ำกว่า 30% จากเดิมที่คาดว่าจะเติบโตได้ไม่ต่ำกว่า 50% เมื่อเทียบกับปีก่อน หลังการแพร่ระบาดของเชื้อไวรัสโควิด-19 ส่งผลกระทบต่อธุรกิจสถานีก๊าซธรรมชาติหลักเอกชน (PMS) ให้บริการอัดก๊าซธรรมชาติ (NGV) ลดลงตั้งแต่ช่วงไตรมาส 1/63 และในช่วงไตรมาส 2/63 ได้รับผลกระทบค่อนข้างมากจากมาตรการล็อกดาวน์ ส่งผลให้ปริมาณการอัดก๊าซในช่วงไตรมาส 2/63 ปรับตัวลดลงมาอยู่ที่ 351 ตัน/วัน จากไตรมาส 1/63 ที่มีปริมาณการอัดก๊าซ 477 ตัน/วัน
ทั้งนี้ ถึงแม้ว่าบริษัทจะมีสัญญาขั้นต่ำกับทาง บริษัท ปตท. จำกัด (มหาชน) หรือ PTT ที่ 520 ตัน/วัน แต่อย่างไรก็ตามสัญญาขั้นต่ำจะมีการชำระเพียง 40-50% ของค่าใช้จ่ายในการอัดก๊าซจริงเท่านั้น ส่งผลให้ในช่วงครึ่งปีแรกที่ผ่านมารายได้จากการให้บริการอัดก๊าซปรับตัวลดลง
อย่างไรก็ตามมองว่าผลประกอบการในช่วงครึ่งปีหลังจะกลับมาฟื้นตัวได้ค่อนข้างดี หลังสถานการณ์โควิด-19 ในประเทศคลี่คลาย ส่งผลให้กิจกรรมทางด้านเศรษฐกิจต่าง ๆ กลับมาฟื้นตัว และการกลับมาใช้ชีวิตของประชาชนเข้าสู่ภาวะที่ใกล้เคียงกับช่วงระยะเวลาปกติ ทำให้ทั้งธุรกิจผลิตและจำหน่ายก๊าซไบโอมีเทนอัด (CBG) และปริมาณการอัดก๊าซธรรมชาติฟื้นขึ้น
นอกจากนี้การรับรู้รายได้จากโรงไฟฟ้าชีวมวลแม่กระทิง ที่มีกำลังการผลิตติดตั้ง 9.9 เมกะวัตต์ ซึ่งมีสัญญาขายไฟฟ้าอยู่ที่ 8 เมกะวัตต์ ให้กับการไฟฟ้าส่วนภูมิภาค (กฟภ.) ยังคงสามารถเดินเครื่องการผลิตได้ค่อนข้างดี และยังสามารถบริหารจัดการต้นทุนได้ดีอย่างต่อเนื่อง จะช่วยหนุนการเติบโตของผลประกอบการบริษัทในปีนี้ด้วย
ทั้งนี้ บริษัทยังคงมองหาการเข้าลงทุนในโครงการโรงไฟฟ้าพลังงานแสงอาทิตย์ และโครงการโรงไฟฟ้าชีวมวล อย่างต่อเนื่อง โดยบริษัทมองผลตอบแทนจากการลงทุน (IRR) ที่ระดับไม่ต่ำกว่า 8-10% ซึ่งปัจจุบันบริษัทอยู่ระหว่างการเจรจาเข้าซื้อกิจการโรงไฟฟ้าขนาดกำลังการผลิตที่ 3-5 เมะวัตต์ โดยหวังว่าจะเห็นความชัดเจนในปี 63
ด้านผลการดำเนินงานในงวดไตรมาส 3/2563 บริษัทมีกำไรสุทธิ 6.80 ล้านบาท เพิ่มขึ้น 575.52% จากช่วงเดียวกันของปีก่อนที่มีผลขาดทุนสุทธิ 1.43 ล้านบาท และมีรายได้รวม 135.89 ล้านบาท เพิ่มขึ้น 23.2% จากช่วงเดียวกันของปีก่อนที่มีรายได้รวม 102.83 ล้านบาท
ขณะที่ในงวด 9 เดือนแรกของปี 2563 (ม.ค.-ก.ค.) บริษัทมีกำไรไรสุทธิ 32.61 ล้านบาท เพิ่มขึ้น 52.45% จากช่วงเดียวกันของปีก่อนที่มีกำไรสุทธิ 21.39 ล้านบาท และมีรายได้รวม 412.90 ล้านบาท เพิ่มขึ้น 63.4% จากช่วงเดียวกันของปีก่อนที่มีรายได้รวม 252.64 ล้านบาท